ཉིན་ལུང་སྡེ་བའི་གསར་ཡག་གི་ཏོག་གཅིག་པུ་ཐང་ལོ་ཡིན་ལ་ཁོ་རང་སློབ་མཐར་ཕྱིན་རྗེས་བྲག་སུར་ཡུལ་ཚོ་དང་ཤིན་ཏུ་ཁད་རིང་བའི་སྡེ་བའི་སློབ་གྲྭ་ཞིག་ཏུ་ལས་བགོས་བྱས།ཁོས་ཉིན་དང་ཟླ་ལ་སློབ་མ་རབས་དང་རིམ་པ་བསྐྱངས་བས་ས་དེ་གའི་སྡེ་བའི་ཕོ་མོ་སུས་ཀྱང་ཁོ་ལ་གུས་སྨོན་དང་ཡི་རངས་བྱེད་ཀྱི་ཡོད་ལ།ལྷག་པར་ཏུ་གསར་མོ་དག་གི་མིག་ལམ་དུ་ཐང་ལོ་ནི་ཡག་ཕོ་སྒོ་འཛོམས་ཁར་ལས་འཇོན་ཐང་ལྡན་པའི་ཡོད་རྒུ་ཀུན་འཛོམས་ཀྱི་སྟག་ཤར་ཅིག་ཡིན་པས།ཁོ་ལ་ཁ་ཁོག་མེད་པར་མི་དགའ་མཁན་གཅིག་ཀྱང་མེད་ཅེས་བཤད་ཆོག་ཆོག་ཡིན་མོད།ཐང་ལོ་དང་ཁོ་ཚོའི་བར་དུ་འབྲེལ་བ་རྟ་རྔ་ཙམ་ཡང་ཆགས་རྒྱུ་བྱུང་མེད།དེ་ལས་ཀྱང་ཡ་མཚན་པ་ཞིག་ནི་སློབ་གྲྭ་དེར་བོད་མོ་ཡག་མ་ཆུང་ཆུང་འགའ་བསྟུད་མར་ལས་བགོས་བྱས་ཀྱང་།ཐང་ལོ་དང་འདོད་འདུན་མཐུན་པོ་བྱུང་བ་གཅིག་ཀྱང་མ་བྱུང་བར་རེ་རེ་བཞིན་ལས་གནས་སྤར་ཏེ་ཕྱིན་པ་དེ་རེད།ལོ་དེ་དག་ལ་ཁོས་ཕལ་ཆེར་བུད་མེད་དག་ལ་མིག་ཟུར་ཅིག་འཕེན་རྒྱུ་ལྟ་ཞོགདཔེ་ཆ་སར་མི་འཇོག་པ་དེ་འཚོ་བའི་གོམས་གཤིས་གཙོ་བོ་ཞིག་ཏུ་ཆགས་པར་གྱུར།ནམ་ཞིག་ཏུ་འདྲེ་ལག་རྐང་གཟས་ནས་ཐང་ལོར་སྐོར་རྒྱག་ཏུ་ཕྱིན་པ་ན།ཐང་ལོ་རྐམ་རིད་དུ་གྱུར་ཅིང་གདོང་མདོག་ཀྱང་ཤོར་ནས་ཡོད་པ་མ་ཟད་རྣམ་རིག་མི་གསལ་བ་ལྟ་བུར་གྱུར་ནས་ངོ་ཡང་མི་ཟིན་པའི་ཚོད་དུ་ཡོད་པ་མཐོང་།ཐང་ལོས་ཁོར་ཅི་བྱུང་དང་ཡང་ན་སྨན་ལ་བསྟེན་མིན་དྲིས་བ་ན།ཁོས་ཨ་ལགས་འབྲོང་ལ་གནས་ཚུལ་ཅིག་ཞུ་འདོད་བསྟན།དེ་ནས་ཉིན་འགའ་འགོར་བ་ན་ཁོ་གཉིས་དངོས་སུ་ཨ་ལགས་འབྲོང་ཚང་གི་སྐུ་མདུན་དུ་བཅར་ཐུབ་པ་བྱུང་ལ།འདྲེ་ལག་དེ་ཆུང་དུས་ནས་ཁ་བདེ་ཞིག་ཡིན་པས་ཁོས་ཨ་ལགས་ཚང་ལ་མ་ལུས་མ་ཆད་པར་ཞིབ་ཅིང་ཕྲ་བ་ཞུ་བའི་སྐབས་སུ།ཐང་ལོས་སྐད་གདངས་ཤིན་ཏུ་ཉམས་དམས་ཀྱིས་ཨ་ལགས་འབྲོང་ལ་འཆི་ཡང་གསང་འདོད་པའི་རང་གི་གསང་བ་ཞིག་གློ་བུར་དུ་ཐང་ལོའི་ཚིག་མཚམས་བཅད་དེ་སྙན་ལམ་དུ་དྲང་མོར་ཞུས།